สังคมข่าวหุ้น
ดัชนีตลาดหุ้นไทยวานนี้ (6 ธ.ค.) ปิดที่ระดับ 1,632.97 จุด ลบ-8.66 จุด (-0.53+%) มูลค่าการซื้อขาย 62,672.68 ล้านบาท
ดัชนีตลาดหุ้นไทยวานนี้ (6 ธ.ค.) ปิดที่ระดับ 1,632.97 จุด ลบ-8.66 จุด (-0.53+%) มูลค่าการซื้อขาย 62,672.68 ล้านบาท
6 ธ.ค. 2565

ดัชนีตลาดหุ้นไทยวานนี้ (6 ธ.ค.) ปิดที่ระดับ 1,632.97 จุด ลบ-8.66 จุด (-0.53%) มูลค่าการซื้อขาย 62,672.68 ล้านบาท
“ดร.อมรเทพ จาวะลา” มือทองด้านงานวิจัยแบงก์ซีไอเอ็มบี ไทย (CIMBT) ยาหอมเศรษฐกิจไทยปีนี้อย่างต่อเนื่องเจ้าค่ะ ล่าสุด คงประมาณการจีดีพีปีนี้ยังเติบโตที่ 3.2% ส่วนปีนี้ยังมีปัจจัยบวกเข้ากระตุ้นได้ไม่เต็มที่ เลยให้จีดีพีปีหน้าที่ระดับ 3.4% ส่วนเรื่องดอกเบี้ยงานนี้การันตีเลยเจ้าค่ะว่า ธปท.หยุดขึ้นดอกเบี้ยแน่ ๆ ตั้งแต่ช่วงกลางปีหน้า โดยมองดอกเบี้ยฯ จะขึ้นไปแตะระดับสูงสุดที่ 2% ต่อปี ขณะที่เงินบาทปีนี้คาดอยู่ที่ระดับ 36 บาทต่อดอลลาร์ ส่วนปีหน้าที่ระดับ 34.50 บาทต่อดอลลาร์ ฟังแบบนี้ ลุ้น ๆ กันไปเจ้าค่ะ
“พาจนา รุจิเรข” รองแม่ทัพคนสวยสายงานบริหารความสัมพันธ์ลูกค้าบรรษัทธุรกิจ แบงก์ทหารไทยธนชาต TTB ปลื้มแล้วปลื้มอีก หลังพาลูกค้าสำคัญอย่างบริษัท เค-เฟรช จำกัด ผู้พัฒนาผลิตภัณฑ์จากน้ำมะพร้าวน้ำหอม ร่วมกันเข้ารับรางวัลพระราชทาน สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี “SMEs Excellence Awards 2022” ประเภทธุรกิจอุตสาหกรรมการผลิต จัดโดยสมาคมการจัดการธุรกิจแห่งประเทศไทย (TMA) งานนี้ขอย้ำ ไม่ใช่เพียงแค่ให้แหล่งเงินทุนกับลูกค้าเท่านั้นนะจ๊ะ แต่ยังเป็นที่ปรึกษาดูแลลูกค้าแบบองค์รวมให้อีกด้วย หวังช่วยยกระดับประสิทธิภาพการดำเนินธุรกิจของลูกค้าให้ดียิ่งขึ้น ให้เติบโตอย่างยั่งยืน
“พิภาวิน สดประเสริฐ” ผู้จัดการวีซ่า ประจำประเทศไทย ล่าสุด ประกาศมาตรการด้านความปลอดภัยของการชำระเงินสำหรับประเทศไทย เพื่อปกป้องผู้บริโภค ผู้ประกอบธุรกิจ และระบบนิเวศทางการชำระเงิน ให้ปลอดภัยจากอาชญากรรมไซเบอร์ ด้วยทีมผู้เชี่ยวชาญด้านความปลอดภัยทางไซเบอร์ทั่วโลกกว่า 1,000 คน ที่ใช้เวลาตลอด 24 ชั่วโมงในการตรวจจับ ป้องกันการฉ้อโกงแบบเรียลไทม์ ฯลฯ ต่อไปรูดปรื้ดของ “ย่าหยา” ปลอดภัยขึ้นเลย
“เกษมสิทธิ์ ปฐมศักดิ์” พร้อมด้วย “ถนอมพงษ์ ปฐมศักดิ์” แห่งค่ายหลักทรัพย์ เมอร์ชั่น พาร์ทเนอร์ จำกัด (มหาชน) ผนึกบริษัทหลักทรัพย์จัดการกองทุน เมอร์ชั่น พาร์ทเนอร์ จำกัด จัดสัมมนาครั้งใหญ่เพื่อให้นักลงทุนเตรียมพร้อมรับมือการลงทุนปี 2023 ในงานสัมมนา Exclusive Presentation 2022 บรรยายในหัวข้อ “ฝ่ามรสุมเศรษฐกิจโลกลูกใหญ่ เอาตัวรอดอย่างไร” พร้อมค้นหาดาวเด่น เผยกลยุทธ์การลงทุนปี 2023 สำหรับลูกค้าที่มีความมั่งคั่งสูง Ultra High Net Worth และ High Net Worth
“อธิป ศิลป์พจีการ” ผู้ช่วยกรรมการผู้จัดการใหญ่ กรุงศรีเฟิร์สช้อยส์ เป็นตัวแทนรับรางวัล MAT Award 2022 ระดับ Bronze ในหมวดแคมเปญการตลาดที่มีความเป็นเลิศด้านการใช้นวัตกรรมและเทคโนโลยี จากงาน Thailand  Marketing Day 2022 ที่จัดโดยสมาคมการตลาดแห่งประเทศไทย จากแคมเปญประมูลภาพวาด ‘First Choice X 3Puck’ ผ่านแพลตฟอร์มในตลาด NFT ตอกย้ำภาพลักษณ์ กรุงศรีเฟิร์สช้อยส์ในฐานะผู้ให้บริการทางการเงินที่ให้ความสำคัญกับการสื่อสารการตลาดของคนรุ่นใหม่
“ธนศักดิ์ กฤษณะเศรณี” รักษาการประธานเจ้าหน้าที่บริหาร บริษัท เอ็กซ์สปริง ดิจิทัล จำกัด (XSpring Digital) ควง “ยศกร ฟอลเล็ต” ผู้บริหารไฟแรง บลจ.เอ็กซ์สปริง จำกัด (XSpring Asset Management) ปลื้มปริ่มยิ้มแก้มแทบปริเลยเจ้าค่ะ หลังไปออกบูธ XSpring Digital ที่งาน Blockchain Thailand Genesis 2022 : Road to Web3 – Limitless Possibilities สาวกสายดิจิทัลพากันให้ความสนใจกันล้นหลาม เยี่ยมชมบูธกันแบบไม่ขาดสาย แถมให้การสนใจเป็นอย่างมากสำหรับการนำ Tezos Blockchain ระบบเทคโนโลยีที่มีความปลอดภัย ทันสมัย และมีประสิทธิภาพ ที่ทาง XSpring นำมาใช้รองรับระบบการทำธุรกรรมบนแพลตฟอร์ม นอกจากนั้น ยังได้รับการตอบรับจากผู้ที่สนใจออก Investment Token อีกด้วยนะ ในฐานะXSpring Digital เป็นผู้ให้บริการระบบเสนอขายโทเคนดิจิทัล (ICO Portal) ที่มีความเชี่ยวชาญ และได้รับใบอนุญาตที่ถูกต้องจากสำนักงาน ก.ล.ต.